Slaughterhouse-Five, or The Children's Crusade: A Duty-Dance with Death (1969) is 'n wetenskapfiksie roman deur Kurt Vonnegut oor sy Tweede Wêreldoorlogse ervarings en die wedervaringe van Billy Pilgrim - van sy tyd as 'n Amerikaanse soldaat en kapelaan-assistent - tot na die oorlog. Dit word algemeen erken as Vonnegut se mees invloedryke en gewildste werk. 'n Sentrale gebeurtenis is Pilgrim se oorlewing van die Geallieerdes se aanval op Dresden. Dit was 'n gebeurtenis in Vonnegut se eie lewe, en die roman word as semi-outobiografies beskou. Die verhaal word in 'n nie-lineêre volgorde vertel, en gebeure word duidelik deur terugflitse en tydreiservarings van die onbetroubare verteller. Die verteller beskryf die verhale van Billy Pilgrim, 'n Amerikaanse man uit die fiktiewe stad Ilium, New York, wat glo dat hy in 'n vreemde dieretuin op die fiktiewe planeet Tralfamadore gehou is en dat hy tydreise ervaar het. As assistent van 'n kapelaan in die Amerikaanse Leër tydens die Tweede Wêreldoorlog, is Billy 'n swakopgeleide, gedisoriënteerde en fatalistiese Amerikaanse soldaat wat vind dat hy nie van oorlog hou nie en weier om te veg.